정조 7년
癸卯九月十五日卯時。上御誠正閣。大臣備局堂上。引見入侍時。領議政鄭存謙。行知中樞府事具善復。行司直李命植。行戶曹判書鄭尙淳。右參贊鄭昌聖。漢城判尹徐有隣。禮曹判書李在協。行副司直徐有慶。行副司直徐浩修。刑曹判書鄭一祥。兵曹判書李𡊠。禮曹參判趙時俊。吏曹參判沈豐之。校理沈基泰。左副承旨李亨元。假注書朴能源。假注書沈銖。記注官金鳳顯。記事官李崑秀。以次進伏訖。存謙進前曰。日氣漸涼。伏未審聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。兵判進前。𡊠進伏。上曰。金養和事。誠駭然矣。禁軍除汰。誰果爲之。而何可任其所欲乎。𡊠曰。卽今別將具明謙。使之除汰云矣。且習陣時。一不待令云。其習誠可痛矣。上曰。養和之特令勸武。意蓋有在。則頃年謁聖時。敢赴文試。已極無嚴。而今番庭試之入格。尤爲放恣矣。𡊠曰。渠非時帶禁軍。故必有此擧矣。上曰。金養和。還差禁軍。使參今日試射。從後決棍回示。可也。仍下敎曰。當該內禁衛將。爲先汰去。卿則先退。往審試射所。整齊以待。可也。上曰。禁軍別將。有可合新通者乎。善復曰。別無可通者矣。上曰。李得濟李漢泰。可合此任。而漢泰爲人重厚矣。善復曰。臣觀其人。純實甚可尙矣。存謙曰。近見各閫報牒。則鄕民之爲熊囕傷者甚多。獵捉除害。有不可緩。如有捉納者。一依捉虎例。分大中小納皮。施賞之意。分付。何如。上曰。依爲之。出擧條上曰。右相到瀋陽後。所待恩禮甚厚云矣。存謙曰。今番使行。彼國接待之節。極其鄭重。誠爲小邦之幸矣。存謙曰。秋事已判歉荒。諸道穀簿。到底不敷。而其中米儲。尤爲寒心。開春添還之資。不可不預爲商度。而生穀之道。誠爲茫然。婢貢給貸條之以三南軍作米與別餉米。當年耗作錢上納者。大米爲三千三百五十五石。當此穀物踴貴之時。三千三百餘石之米。亦不易得。今年則以均廳所在錢。依準折價。使之給代。大米則移錄均廳而仍留本道。以爲明春添還接濟之資。何如。上曰。依爲之。出擧條上曰。畿邑還穀分等狀。何不上來耶。存謙曰。此必有道臣區劃後狀聞。姑俟之。好矣。存謙曰。判尹徐有隣。貢市堂上還差。何如。上曰。依爲之。出擧條上曰。禮判進前。在協進伏。上曰。黃海道冒籍人南泰德回啓。誠不善爲之矣。其邑當該地方官。何不論罪耶。此雖一時過去之事。而甚爲駭然矣。卿有不審之失。宜施推考之典矣。在協曰。臣曹回啓。專依道臣狀啓辭緣而爲之矣。上曰。道臣亦不善擧行。而邑倅惡得無罪乎。在協曰。事關科試。地方官亦不得辭其責矣。色吏到試邑後所弄奸。而常時不能檢飭之失。果有之矣。上曰。戶判草記。亦不善爲之矣。自有草記以來。雜以吏讀。曾所未見。卿等或見此例乎。善復曰。草記之雜吏讀。無此前例矣。命植曰。臣亦未見此例矣。上曰。何承旨捧納乎。亨元曰。臣果捧納。此是臣之罪矣。上命書傳敎曰。草記還出給。捧納承旨。從重推考。尙淳曰。臣亦有不察之失。不勝惶恐矣。上曰。可以啓目者。以草記擧行。果是不善爲之事矣。尙淳曰。闕內與差備內諸處。每年四季朔奉行一款。何以爲之乎。上曰。奉審則仍舊貫爲之。可也。昌聖曰。近來市直。日漸騰踊。一包之價。今至六七兩。若此不已。則將有過十兩之慮。此由於潛商之不禁而然。合有變通之道矣。上曰。貢市堂上之意。何如。有隣曰。此不可猝改。有非自官家勒定捧甘者。嚴加申飭。似好矣。存謙曰。去其太甚。似合事宜矣。有隣曰。因帽子廛人上言。戶曹草記批旨內。與譯院市署提調相議。指一稟處事。命下矣。臣與譯院市署提調。爛加商確。仍爲就議於譯院都提調。指一停當。而蓋此加帽二百隻。蠲稅付廛。寔出於恤市民爲都民之德意。而批旨辭意。若是懇摯。其在仰體之道。不無闊狹之政。從今以後。市民二百隻帽子。毋論兩行與否。千隻內外。特許從便越送。而廛人輩不辦價本。借其名號於松灣兩商。帽子則不入京城。稅錢則潛自分食之弊。亦不可不嚴立科條。加帽價本。必令該市民辦出。付之譯院。越送於八包之內。而二百隻卽是元數。如數貿來。則誠好矣。而價本若或未備。則雖百隻十隻。隨其價銀。計數許貿。帽子則自灣府各別照管。上送京肆事。自備局成節目。分送譯院市署及灣府。以爲定式遵行之地。而臣旣承下敎。往復停當。故雖已遞職。敢此仰達矣。上曰。市署譯院提調之意。何如。司譯提調李在協曰。判尹旣以便否問於象譯而有此奏。臣豈有異見乎。上曰。依爲之。平市提調鄭昌聖曰。今聞前戶判之言。帽廛無稅帽。譯官輩旣許其千隻內貿來。則在廛民亦云幸矣。但數多價銀。廛民何能盡數辦出於廛中乎。其勢不得不稱貸以送。此則非譯輩所可禁也。毋論貸出與自備。雜物及銀子。計其入送之價。同入於千隻包內貿給。好矣。上曰。不必禁之。以此一體。分付。可也。出擧條有隣曰。沙峴道路。曾有修治之敎。而橋梁水道。亦可趁卽修治乎。上曰。冬節不遠。解凍後。待明春擧行。可也。上曰。武試三所設場。果何如。善復曰。果善爲之矣。存謙曰。三千餘擧子。竝赴此所云矣。上曰。今番科試。非但閑良之多聚。文擧子甚多。九製後。泮居儒生試取時。赴擧之數。無慮千餘人矣。有隣曰。各道擧子。均爲被抄矣。存謙曰。此乃我聖上慰悅多士之德意。人孰無感祝聖恩之心哉。上曰。榜亦善出。勝於今番初試榜矣。卿亦聞之否。存謙曰。臣入來後。聞下敎而始知有此。卽此一事。可見臣聾瞽之甚矣。上曰。昨日初試榜。物議以爲。如何。命植曰。鄕儒甚多。而京居實才。亦多參榜云矣。上曰。科作。亦好矣。存謙曰。儒生早呈。誠一痼弊。宜有變通之道矣。上曰。予亦欲自今以後。緩限試取。使擧子必得盡其才矣。在協曰。每當式年。麗王諸陵。發遣禮郞。摘奸以來矣。今年則畿農判歉。廚傳有弊。待年豐擧行。何如。上曰。依爲之。出擧條上曰。金履素尹塾。今日何不入來耶。存謙曰。未知緣何故而不行公矣。上曰。其中尹塾事。尤可訝矣。三牌不進。非但事面之可怪。而有傷國體矣。上曰。有情勢之人。容或可也。無情勢者。豈可累次違牌乎。上曰。今日次對。備堂不入來者。誰也。存謙曰。金華鎭鄭好仁矣。上曰。以何故不來云耶。存謙曰。華鎭則以親病不來。而好仁則以向來處分。不敢遽然入來云矣。上曰。申飭使之行公。可也。上謂浩修曰。封胎山近處。亦有民塚乎。浩修曰。無之矣。臣見龍門寺後峯縹緲。列峀環繞。今番安胎處所。誠天作之地矣。仍奏曰。醴川龍門寺。卽高麗太祖所創建。而我朝光廟。特下有旨。永除僧徒之雜役。尙今奉安有旨於寺中。御押御寶。宛然如新。而邇來僧役繁重。率多流離。近千載古蹟。將不能支存。此已可惜。而況今奉安胎室以後。守護之節。專責於僧徒。則事體尤爲重大。故凡係雜役蠲減之方。臣相議於道臣。成給完文。而惟北漢義僧番錢二名半。最爲本寺之巨弊云。此則非道臣之所可擅減。且欲移定於本道他寺。則道內義僧。合爲二百五十二名。其數夥然。無以分排云。令摠戎廳。相議于兵曹。龍門寺義僧二名半。移定於他道。何如。上曰。往復兵曹。後日登對時稟處。可也。出擧條浩修曰。今年穡事。嶺南比畿湖。可謂稍實。而惟田農大違初料。就中豆太。尤爲失稔云。臣之所過各邑民人輩。多有來訴者。願以正租代納。豆太之以租代捧。在國穀別無所損。在民情可紓一分。尤甚邑代捧。則向來旣伏承特敎。行會本道矣。道臣自當仰體德意。次第擧行。而至於稍實之次邑之田農高下。道臣亦必有斟量。自廟堂卽爲行會。勿論稍實之次邑。豆太失稔處。以租準折代捧之便否及分數多寡。使之酌定狀聞。以爲稟處之地。何如。上曰。大臣之意。何如。存謙曰。嶺南豆太。亦未免失稔。以租代捧。民願宜從豆太失稔處。分數多寡。道臣必已有領略者。亟令參酌狀聞。似好矣。上曰。曾經嶺伯之臣。各陳所見。可也。命植曰。自備局卽爲行會本道道伯。使之參酌分數。俾有實效。似好矣。時俊曰。田穀値歉。則雖稍實之次邑。以他穀準折代捧。自有已例。而況於昨年。亦有分數捧納之規。使道臣量宜酌定後啓聞。好矣。上曰。不必狀聞後待回下擧行。直令道臣參酌代捧後。形止狀聞。可也。出擧條上曰。禮判進前。在協進伏。上曰。今番科試試官。各別擇差。存謙曰。得才之方。專在考官。而聖敎及此。人才庶可得之矣。上命書榻敎曰。進御加味白朮散。自今日停止。又命書榻敎曰。王大妃殿進御加味補中益氣湯停止。一錢重人蔘粟米飮。依前自明日煎入。上曰。左承旨入侍。命大臣備局堂上先退。仍命退。諸臣以次退出。